OBH 2226/1996.
Az állampolgári jogok országgyűlési biztosának jelentése
Ügyintéző: dr. Simon János

Az eljárás megindulása

A Menhely Alapítvány Hajléktalan Gondozási Központja ügyfeleik elveszett személyi igazolványának illetékmentes lehetőségének biztosításához kéri hivatalunk segítségét.

Érintett alkotmányos jog

Hátrányos megkülönböztetés tilalmának megsértése, pozitív diszkrimináció hiányának alapos gyanúja. Alkotmány 70/A.§  (1) - (3) bek.

Az ügy jogszabályi háttere

•	az államigazgatási eljárásról szóló 1957. évi IV. törvény 89-90.§-ai,
•	a személyi igazolvány kiadásának és nyilvántartásának átmeneti szabályairól szóló 147/1993. (X.26.) Korm.rendelet,
•	az illetékekről szóló 1990. évi XCIII. törvény 33.§ (1) bek.

Megállapított tényállás

A gondozási központot évente mintegy 15.000 fő hajléktalan keresi fel segítségért. Tevékenységük egyik legfontosabb eleme az elveszett, megrongálódott személyi igazolványok pótlásának segítése. Az igazolványok pótlása 1994-től illetékköteles lett. Tapasztalataik szerint az eljáró rendőrkapitányságok esetenként még szabálysértés miatt 1000-2000 forint helyszínbírsággal is sújtják ügyfeleiket, akik helyzetükből adódóan képtelenek a bírság megfizetésére.
A gondozási központi igyekszik átvállalni az ügyintézést (szükséges okmányok, igazolványkép stb.), de anyagi helyzetük nem teszi lehetővé az illeték és az esetleges bírság megfizetésének átvállalását. Ügyfeleik helyzete, zaklatott életmódja, valamint a személyi igazolvány meglétéhez fűződő érdekek indokolttá teszik az ingyenes ellátás biztosításának megteremtését.

A vizsgálat megállapításai

A fentiek alapján egyértelműen megállapítható, hogy az elveszett, megrongálódott személyi igazolvány kicserélése illetékköteles, illetőleg kiállításáért külön díj számolható fel. A hajléktalanok helyzetéből adódóan viszont e térítések megfizetése számukra olyan terhet ró, aminek teljesítését életmódjuk és anyagi helyzetük alapján el sem várhatjuk. Ugyanakkor fontos érdekek fűződnek ahhoz is, hogy személyi igazolvánnyal rendelkezzenek. Az államigazgatási eljárásról szóló törvény már hivatkozott 90.§ (1) bek. lehetőséget ad a költségmentesség engedélyezésére, de azt az eljárás kezdeményezőjének kell kérni és a hatóság külön határozatban engedélyezi. Lényegében ezen eljárás egyszerűsítését, gyorsítását indokolt elősegíteni.
Felkérésünkre a BM rendészeti helyettes államtitkára a fentieket megvizsgálta és tájékoztatott arról, hogy belső rendelkezéssel szabályozták a költségmentesség alkalmazását és az eljáró szervek ezirányú feladatait. Biztosított a személyi igazolvány kiállításához szükséges formanyomtatvány kedvezményes beszerzésének lehetősége is. Alkotmányos visszásság így nem állapítható meg.
Megállapításainkról és a kapott információkról az alapítvány irodavezetőjét értesítettem.

Az ügyben - az előzőekre tekintettel - más ajánlást tenni nem kellett.

Budapest, 1996. május 15.

Gönczöl Katalin